
LIETUVOS RESPUBLIKOS
SVEIKATOS PRIEŽIŪROS ĮSTAIGŲ ĮSTATYMO 15 STRAIPSNIO PAKEITIMO ĮSTATYMAS

2011 m.		 d. Nr.
Vilnius

(Žin., 1996, Nr. 66-1572; 1998, Nr. 109-2995, 2007, Nr. 17-630, Nr. 72-2834)


1 straipsnis. 15 straipsnio 1 dalies pakeitimas
Pakeisti 15 straipsnio 1 dalį ir ją išdėstyti taip:
„1. Valstybės ir savivaldybių biudžetinių ir viešųjų įstaigų vadovai į darbą priimami viešo konkurso būdu. LNSS valstybės ir savivaldybių biudžetinių ir viešųjų įstaigų vadovu negali būti asmuo, vyresnis kaip 65 metų amžiaus. LNSS valstybės ir savivaldybių asmens sveikatos priežiūros viešųjų įstaigų, išskyrus įstaigas, kuriuose dirba trys ar mažiau sveikatos priežiūros specialistai, turintys medicinos praktikos licenciją, vadovai į darbą priimami viešo konkurso būdu penkeriems metams ir gali eiti šias pareigas ne daugiau kaip dvi kadencijas iš eilės. Asmuo, kuris dvi kadencijas iš eilės ėjo asmens sveikatos priežiūros viešosios įstaigos vadovo pareigas, į tos pačios įstaigos vadovo pareigas gali būti skiriamas, jei nuo antros kadencijos pabaigos yra praėję ne mažiau kaip penkeri metai. Viešą konkursą organizuoja ir jo nuostatus tvirtina atitinkamos įstaigos steigėjas arba visuotinis dalininkų susirinkimas.“ 

2 straipsnis. Baigiamosios nuostatos
1. Iki šio įstatymo įsigaliojimo į pareigas tam tikram laikui (kadencijai) priimti Lietuvos nacionalinės sveikatos sistemos savivaldybių ir valstybės asmens sveikatos priežiūros viešųjų įstaigų vadovai toliau eina atitinkamos įstaigos vadovo pareigas iki kadencijos pabaigos. Jeigu įstaigos vadovas iki tokios kadencijos jau ėjo atitinkamos įstaigos vadovo pareigas penkerius ar daugiau metus, tas laikotarpis prilyginamas pirmai jų kadencijai einant tas pareigas ir laikoma, kad jie pareigas eina antrą kadenciją iš eilės. 
2. Iki šio įstatymo įsigaliojimo į pareigas neterminuotai priimti Lietuvos nacionalinės sveikatos sistemos savivaldybių ir valstybės asmens sveikatos priežiūros viešųjų įstaigų vadovai toliau eina atitinkamos įstaigos vadovo pareigas, kol sueis penkeri metai nuo darbo tos įstaigos vadovu pradžios, o tais atvejais, kai penkeri metai suėjo iki įstatymo įsigaliojimo, tokie įstaigų vadovai toliau eina savo pareigas, kol sueis dešimt metų nuo darbo tos įstaigos vadovu pradžios. Šie laikotarpiai atitinkamai prilyginami pirmai jų kadencijai arba dviem kadencijoms iš eilės einant tas pareigas. Išimtį sudaro tie atvejai, kai penkeri metai arba atitinkamai dešimt metų sueina įstatymo įsigaliojimo dieną ar per vienerius metus nuo šio įstatymo įsigaliojimo, tokie Lietuvos nacionalinės sveikatos sistemos savivaldybių ir valstybės asmens sveikatos priežiūros viešųjų įstaigų vadovai toliau eina įstaigos vadovo pareigas vienerius metus nuo šio įstatymo įsigaliojimo. Per šį vienerių metų laikotarpį įstaigos steigėjas arba visuotinis dalininkų susirinkimas turi surengti viešą konkursą įstaigos vadovo pareigoms užimti. Tais atvejais, kai iki įstatymo įsigaliojimo Lietuvos nacionalinės sveikatos sistemos savivaldybių ir valstybės asmens sveikatos priežiūros viešųjų įstaigų vadovai atitinkamos įstaigos vadovo pareigas ėjo dešimt ar daugiau metų, tokie Lietuvos nacionalinės sveikatos sistemos savivaldybių ir valstybės asmens sveikatos priežiūros viešųjų įstaigų vadovai toliau eina įstaigos vadovo pareigas vienerius metus nuo šio įstatymo įsigaliojimo. Per šį vienerių metų laikotarpį įstaigos steigėjas arba visuotinis dalininkų susirinkimas turi surengti viešą konkursą įstaigos vadovo pareigoms užimti.
3. Jeigu Lietuvos nacionalinės sveikatos sistemos valstybės ir savivaldybių biudžetinių ir viešųjų įstaigų vadovams iki šio įstatymo įsigaliojimo ar per vienerius metus nuo šio įstatymo įsigaliojimo suėjo 65 metai, jie toliau eina įstaigos vadovo pareigas vienerius metus nuo šio įstatymo įsigaliojimo. Per šį vienerių metų laikotarpį įstaigos steigėjas arba visuotinis dalininkų susirinkimas turi surengti viešą konkursą įstaigos vadovo pareigoms užimti. 
4. Tais atvejais, kai Lietuvos nacionalinės sveikatos sistemos valstybės ir savivaldybių asmens sveikatos priežiūros viešųjų įstaigų vadovams sueina 65 metai anksčiau, negu pasibaigia jų penkerių metų kadencija, jie atleidžiami iš darbo suėjus 65 metams, nelaukiant jų kadencijos pabaigos, išskyrus šio straipsnio 3 dalyje nustatytą atvejį. 

Skelbiu šį Lietuvos Respublikos Seimo priimtą įstatymą.

